Auður Ava tekur við verðlaununum í óperunni í Osló í gærkvöldi . Johannes Jansson/norden.org Auður Ava Ólafsdóttir rithöfundur segir bókmenntaverðlaun Norðurlandaráðs , sem hún hlaut í gærkvöldi í Osló , eina stærstu viðurkenningu sem hún hefur fengið á ferlinum . Auður Ava fagnaði sigrinum fram á nótt í gær en stefnan er nú tekin heim til Íslands að kynna nýja skáldsögu sem kemur út í næstu viku . Auður Ava var stödd á flugvellinum í Osló , að bíða eftir flugi heim , þegar blaðamaður náði tali af henni í dag . Hún er afar ánægð með verðlaunin en segist ekki endilega vön sigurtilfinningunni . „ Þetta er mikill heiður og miklu meira gert með þetta á Norðurlöndunum en heima . Þetta er skemmtilegt en að sama skapi erum við rithöfundar ekkert endilega sérstaklega sviðsvænir eða sjónvarpsvænir , og oftast þegar maður er tilnefndur er maður miklu vanari að fá ekki eitthvað og er bara heima í náttfötunum í sófanum . “ Skáldkonu boðið að taka þátt í Ungfrú Ísland Auður Ava er á mála hjá Benedikt bókaútgáfu , tiltölulega litlu og nýstofnuðu forlagi Guðrúnar Vilmundardóttur , og vill verðlaunahafinn koma á framfæri þakklæti til smærri forlaga sem taka sénsinn . „ Maður er alltaf að reyna að hjálpa þeim sem eru að taka áhættu og gefa mann út , og aðra fagurbókahöfunda sem eru ekki endilega bestsellers . Það er miklu erfiðara en margir halda heima fyrir að komast inn á Norðurlandamarkaðinn , það er miklu meiri áhugi á íslenskum bókmenntum í Mið - og Suður-Evrópu . “ Höfundarnir sem tilnefndir voru til bókmenntaverðlaunanna standa hér á sviðinu í óperunni í Osló . Johannes Jansson/norden.org Auður Ava hlaut verðlaunin fyrir skáldsögu sína Ör sem var gefin út á Íslandi fyrir tveimur árum en er tiltölulega nýkomin út á öðrum Norðurlöndum . Í næstu viku kemur svo út ný skáldsaga Auðar Övu , Ungfrú Ísland , sem gerist árið 1963 og fjallar um unga skáldkonu sem boðið er að taka þátt í fegurðarsamkeppni . Þegar heim er komið tekur því við kynningarferðalag vegna nýju bókarinnar . „ Það sem tekur við er að ég er með nýja bók sem er að koma út í næstu viku , og sný mér að henni og mínu venjulega lífi heima . Ég ætla í ferðalag með þremur vinum mínum , rithöfundum , og við erum öll með bækur sem við ætlum að lesa upp úr í Norðvesturkjördæmi . “ Verðlaunagripurinn of þungur í handfarangur Auður Ava segir aðspurð að bókmenntaverðlaun Norðurlandaráðs séu stærstu verðlaun sem hún hefur hlotið á ferlinum . Hún segist jafnframt hafa náð að fagna fram á nótt í Osló í gær en nú stefnir íslenski hópurinn heim , hlaðinn verðlaunum . Sjálf hlaut Auður Ava peningaverðlaun , sem telja 350 þúsund danskar krónur eða um 6 milljónir íslenskra króna , og íburðarmikinn verðlaunagrip . „ Já , ég ferðast nú alltaf létt , með næstum ekki neitt , þannig að ég lenti í smá vanda . Verðlaunagripurinn er svo þungur , örugglega hátt í tvö kíló , úr gleri og oddhvass , svo ég var að velta því fyrir mér hvort ég ætti að skilja hann eftir á hótelherberginu . En ég fékk að stinga honum í töskuna hjá öðrum sem var að fara heim . “ Kvikmyndin hlaut verðlaunin fyrir leiftrandi skemmtilega meðferð á hápólitísku viðfangsefni .